Predkladacia správa

Ministrovi školstva Slovenskej republiky bolo v bode B.7 uznesenia vlády SR  č.724/2000 v spolupráci s ostatnými ministrami, predsedami ostatných ústredných orgánov štátnej správy SR a predsedom Slovenskej akadémie vied uložené „vypracovať a predložiť na rokovanie vlády návrh novely Koncepcie štátnej vednej a technickej politiky do roku 2010“ v termíne do 30. apríla 2005.  

Vzhľadom na pripravovaný nový zákon o organizácii štátnej podpory výskumu a vývoja (bol schválený Národnou radou SR dňa 21. marca 2005 pod číslom 172 Z. z.), ktorý obsahoval návrh zmien v smerovaní a podpore vedy a techniky v SR, bol predseda vlády SR listom ministra školstva SR č. CD-2005-6564/10556-1:11 zo dňa 8. marca 2005 požiadaný o odklad termínu plnenia úlohy do 15. decembra 2005. Predseda vlády SR tejto požiadavke vyhovel listom č. sp.: 3506/2005/KPV OSV zo dňa 15. apríla 2005.  

Nový zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy  v znení neskorších predpisov, ktorý nadobudol účinnosť od 1. júla 2005, však už neukladá vypracovať „koncepciu štátnej vednej a technickej politiky“,  ale podľa §5, ods. 1 a 2 ukladá vypracovať „dlhodobý zámer štátnej vednej a technickej politiky“ ako dokument, ktorý sa vypracúva na 5 až 10 rokov. V súlade s novým zákonom č.172/2000 Z. z. bola do „Akčného plánu pre vedu, výskum a inovácie“ schváleného uznesením vlády SR č. 557 z 13. júla 2005 zahrnutá úloha č.2 „Vypracovanie dlhodobého zámeru národnej vednej a technickej politiky“, ktorej cieľom je vypracovať „Dlhodobý zámer národnej vednej a technickej politiky do roku 2015“ a v termíne do 30. júna 2006 ho schváliť  vládou SR.

Na základe uvedeného vyplýva, že úloha z bodu B.7 uznesenia vlády SR č. 724/2000  bude plnená úlohou č.2 z „Akčného plánu pre vedu, výskum a inovácie“ v termíne do 30.6.2006. Z toho dôvodu bol pripravený predkladaný materiál „Návrh na zrušenie úlohy  B.7 uznesenia vlády SR č. 724 z 13. septembra  2000“.